**שירה אטינג** (נולדה ב-10 בספטמבר 1986) היא טייסת מסוקי קרב ישראלית, רב-סרן במילואים, מנהלת בקרן הון סיכון, יושבת ראש פורום 555 וממובילות המחאה נגד הרפורמה המשפטית, במסגרת תנועת "אחים לנשק".

ביוגרפיה
--------

שירה אטינג נולדה וגדלה ביישוב מכבים לאב טייס קרב ואם פסיכואנליטיקאית. במהלך לימודי התיכון השתתפה במסלול המנהיגות של עמותת "Lead". שירתה בכפר הנוער כנות במסגרת שנת שירות.

### שרות צבאי

בשירותה בצה"ל התקבלה לקורס טיס, ובסיומו, בשנת 2008, הוסמכה כטייסת מסוק הקרב AH-1 קוברה הראשונה בישראל. היא שירתה בחיל האוויר 8.5 שנים, מתוכן כ-5.5 שנים בקבע כטייסת AH-1 קוברה, כמדריכה וכמפקדת במגמת טייסי מסוקי קרב בבית הספר לטיסה.

אטינג משרתת במילואים כמדריכה בבית הספר לטיסה בדרגת רב-סרן.

ב-2023 עם ניסיון ממשלת ישראל השלושים ושבע להעביר את פסקת ההתגברות, הקפיאה אטינג את התנדבותה לשירות המילואים. אולם עם פרוץ מלחמת חרבות ברזל היא קראה לכל מי שנדרש להגנת המדינה להתייצב לשירות ללא היסוס.

### השכלה

ב-2008, במהלך קורס הטיס, סיימה אטינג תואר ראשון במתמטיקה ומדעי המחשב באוניברסיטת בן-גוריון בנגב.

ב-2015 השלימה תואר שני בלימודי איכות הסביבה באוניברסיטת אוקספורד. עבודת התזה שלה התמקדה בנושא "טיהור מי שופכין בעזה".

### קריירה אזרחית

בשנים 2015–2016 הייתה עמיתה ב"מרכז מילקן". כחלק מהתוכנית שובצה בתפקיד ניהולי במשרד הכלכלה ובמקביל כתבה מחקר יישומי שעסק בפיתוח פתרונות פיננסיים עבור טכנולוגיות מים.

בשנים 2016–2018 עבדה כיועצת במשרד הישראלי של חברת הייעוץ "מקינזי".

ביולי 2018 התמנתה למנהלת מכינה קדם-צבאית בני ציון בשאיפה לשקם אותה לאחר אסון נחל צפית. אחת מהחלטותיה הראשונות הייתה שלא לפתוח את שנת הלימודים במכינה, על מנת לשקם את המכינה ולהכין תוכנית חדשה. היא החליפה את הדירקטוריון ובנתה את הצוות מחדש, אך שנה לאחר מכן החליט משרד החינוך שלא לפתוח את המכינה ואטינג הגישה את התפטרותה.

החל מ-2019 משמשת אטינג כמשקיעה בקרן ההשקעות וינטג' (Vintage Investment Partners) ומובילה בקרן את תחום טכנולוגיות אקלים וטכנולוגיות בריאות. היא פעילה להגדלת הגיוון התעסוקתי לנשים ולערבים.

הופעות בתקשורת
--------------

ב-2017 היא השתתפה בסדרה "הטייסות", ששודרה ב-yes דוקו, היא הופיעה ב-5 פרקים.

בספטמבר 2023 התראיינה אטינג לתוכנית 60 דקות האמריקאית, במסגרת כתבה שעסקה בפעילות תנועת אחים לנשק במחאה. במסגרת הריאיון ציינה שיש צורך שיהיה לטייסים ביטחון במקבלי ההחלטות כאשר ילדים עלולים להיפגע בפעולות, אמירה זו ספגה ביקורת אך אטינג לא חזרה בה מהאמירה והסבירה שיש צורך באמון בבכירים בשביל להשתמש בכלי נשק.

פעילותה במסגרת המחאה נגד הרפורמה המשפטית
----------------------------------------

לאחר פרסום תוכנית הרפורמה המשפטית בינואר 2023 הצטרפה אטינג כפעילה מרכזית במחאה נגד צעדי החקיקה, במסגרת עמותת "אחים לנשק". היא השתתפה במגוון פעילויות במסגרת המחאה, הרבתה לנאום בהפגנות, בכלל זה בהפגנה המרכזית בקפלן למול 230 אלף איש. כמו כן התראיינה בנושא באמצעי התקשורת בישראל ומחוץ לישראל.

בפברואר 2023 בהפגנה מול ביתו של שר החינוך יואב קיש דיברה על בג"ץ אליס מילר ועל כך ששילוב נשים בחיל האוויר שיפר את החיל, ועל הפחד שהרפורמה תפגע ביכולת שלה לשרת במילואים.

במרץ 2023 אמרה בראיון כי הרפורמה תפגע בכל רכיבי חייה, כאישה, טייסת במילואים, בעבודתה ובזוגיותה.

חיים אישיים
-----------

נשואה לשני גור. לשתיים בת משותפת. מתגוררת בכפר סבא.

הוקרה
-----

* 2022 - 10 המשפיעים הלהט"בק בהייטק הישראלי
* 2022 - 40 הצעירים המבטיחים של מגזין The Marker

קישורים חיצוניים
----------------

* הטייסות - yes דוקו, סרטון באתר יוטיוב (אורך: 3:54)
* 60Minutes travels to Israel to report on historic protests - ה-18 בספטמבר 2023

הערות שוליים
------------

1. ↑  שחר חי, לאחר אסון השיטפון: טייסת מסוקים ובוגרת אוקספורד מונתה למנכ"לית המכינה, באתר ynet, 24 ביוני 2018
2. ↑  אור רביד‏, אחרי אסון צפית: מכינת בני ציון לא תפתח שנה הבאה; "שינוי מהשורש", באתר וואלה!‏, 24 ביוני 2018
3. ↑  שירה אטינג בוגרת Lead Talks – המרתון השינוי שייך לצעירים 6 הרצאות קצרות בסגנון TED
4. ↑  עמית אשל‏, המריאו מעל תקרת הזכוכית: "אני בקורס טיס וזה כבר לא אמור להפתיע", באתר וואלה!‏, 20 באוקטובר 2017
5. ↑  עודד בן עמי, ‏טייסת מסוקי הקרב במיל': "אמשיך להתייצב - כל זמן שהרפורמה לא עוברת", באתר ‏מאקו‏, 6 במרץ 2023
6. ↑  עמיר קורץ, בארגוני המחאה התייצבו לדגל, ויצאו ביוזמות סיוע לאזרחים בדרום, באתר כלכליסט, 7 באוקטובר 2023
7. ↑  אודות שירה אטינג, באתר מרכז מילקן לחדשנות
8. ↑  נועם (דבול) דביר, מנכ"לית חדשה למכינת "בני ציון": טייסת מסוקי קרב, באתר ישראל היום, 24 ביוני 2018
9. ↑  מונתה מנכ"לית למכינת "בני ציון" - טייסת מסוקים במילואים, באתר כיפה, 25 ביוני 2018
10. ↑  אליאב זכאי, נקראה לדגל: המנכ"לית החדשה של מכינת 'בני ציון', באתר www.makorrishon.co.il, ‏28 יוני 2018
11. ↑  ניר דבורי, ‏מכינת "בני ציון" לא תיפתח השנה, באתר ‏מאקו‏, 24 ביוני 2018
12. ↑  אדיר ינקו, התפטרה היו"ר שמונתה לשקם את המכינה מאסון השיטפון, באתר ynet, 12 במאי 2019
13. 1 2  אתר למנויים בלבד סימי ספולטר, שירה אטינג | השינוי מתחיל במגזר הפרטי, באתר TheMarker‏, 6 בדצמבר 2022
14. 1 2 3  שירה אטינג, פרינסיפל בקרן וינטג', באתר tech12, ‏2023-04-02
15. ↑  *הכירו את שירה אטינג, טייסת מסוקי קרב במיל' ומדריכת טיסה בהווה. למה לדעתה לחניכות יותר קשה בקורס טיס? "הטייסות", פרק בכורה כפול, הערב 21:00 וב-yesVOD | By yes דוקו | Facebook*, נבדק ב-2023-11-11
16. ↑  אתר למנויים בלבד טל ניב, שירה אטינג מ"אחים לנשק" אמרה אמת, באתר הארץ, 21 בספטמבר 2023
17. ↑  לי נעים, ‏הטייסת מאחורי האמירה שעוררה סערה מגיבה: "אין בי שום חרטה", באתר ‏מאקו‏, 21 בספטמבר 2023
18. ↑   שירה אטינג טייסת מסוקי קרב הראשונה נואמת במחאת רעננה 15/4, סרטון באתר יוטיוב (אורך: 9:27)
19. ↑   המחנה הליברלי התעורר - רס"ן במיל' שירה אטינג, סרטון בערוץ "Tikva - תקווה", באתר יוטיוב (אורך: 01:33)
20. ↑   שירה אטינג טייסת מסוקי קרב הראשונה נואמת במחאת רעננה 15/4, סרטון בערוץ "LiriTV", באתר יוטיוב (אורך: 09:28)
21. ↑   שירה אטינג נואמת אצל קיש - טייסת קרב, סרטון בערוץ "LiriTV", באתר יוטיוב (אורך: 05:32)
22. 1 2  אתר למנויים בלבד המרקרים, שירה, טייסת מסוקי קרב: רוטמן מוחק לי את הזהות. אני יוצאת לקרב חיי, באתר TheMarker‏, 9 במרץ 2023
23. ↑  *60 Minutes travels to Israel to report on historic protests*, נבדק ב-2023-11-12
24. ↑  שירה אטינג, קרן וינטג', באתר tech12, ‏2022-06-09
25. ↑  המשפיעים הלהט"בק בהייטק | tech12 ו-mako גאווה, באתר mako
26. ↑  אתר למנויים בלבד הצעירים המבטיחים 2022, באתר TheMarker‏, 6 בדצמבר 2022